
A Tripsylon egy olyan moduláris programtábla rendszer, mely tetszőlegesen variálható és bővíthető az adott eseményhez megfelelően. A rendszer építő és információt hordozó eleme egy és ugyanazon formán alapszik, eltérés csak annak felületében található. Ennek oka a környezettudatos tervezés és a gyártás egyszerűsítésében keresendő. A rendszer összeszerelése nem igényel sem speciális eszközt, sem különleges szaktudást: az elemek egymásba csúsztathatóak, az alapanyag és a forma kialakítása pedig stabilan összetartja a konstrukciót. A formából adódóan tetszőleges méretű és formájú program- vagy információstáblát lehet létrehozni, az anyagból adódóan pedig mind beltéren mind kültéren lehet alkalmazni, ugyanis a rendszer vízálló anyagból készül, vízálló festéssel bevonva, így felületi sérülés esetén se tud tönkremenni. A forma tartalmazza a csomópontul szolgáló bevágásokat és az információt hordozni képes felületet is. Erre a felületre könnyen felvihető mind szitázással, mind ragasztással vagy tűzéssel a szükséges információ.
Pályaművem alapja egy első féléves munkámból indult ki, melynek alapja egy természeti forma átírása – a karfiol belső struktúrájának absztrahálása és egy önállóan sorolható elemmé redukálása - volt. Később, ahogy kikerült a személyes vizsgálódásom köréből, jött a felismerés, hogy ebben az egyetlen önálló elemben több lehetőség rejlik, mint formatanulmány és elkezdtem kutatni, hogy milyen egyéb területeken lehetne alkalmazni. A programkeresésben először egy interaktív gyerekjáték gondolata fogalmazódott meg majd egy public art szobor elképzelése szerepelt. A lényeg az volt, hogy az emberi kreativitás és interaktivitás kapjon teret. Ez a funkció szempontjából azonban kevésnek bizonyult, ezért elkezdtem kutatni olyan alkalmazott, szerteágazó, vagy dinamikusan változó formákat, mint az utcatáblák, fesztiválokon szereplő programtáblák, vagy útjelző oszlopok. A funkció kialakításával párhuzamosan fejlesztettem a végleges formát és konstrukciókat is, valamint kutattam a megfelelő anyagot, melyből gazdaságosan és egyszerűen elő lehet ezt állítani. Alapvető szempontom volt a bárki által könnyen szerelhetőség, a beltéri és kültéri megjelenésnek a lehetősége és hogy a gyártási folyamat minél gazdaságosabb és környezet tudatosabb legyen.

